title: Решение 2012/122/ОВППС на Съвета от 27 февруари 2012 година за изменение на Решение 2011/782/ОВППС относно ограничителни мерки срещу Сирия

text:
               28.2.2012

               BG

               Официален вестник на Европейския съюз

               L 54/14

         РЕШЕНИЕ 2012/122/ОВППС НА СЪВЕТА
   от 27 февруари 2012 година
   за изменение на Решение 2011/782/ОВППС относно ограничителни мерки срещу Сирия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 1 декември 2011 г. Съветът прие Решение 2011/782/ОВППС (1).

               (2)

               На 23 януари 2012 г. Съветът отново изтъкна дълбоката си загриженост по повод на влошаващото се положение в Сирия, и по-специално на широко разпространените и системни нарушения на правата на човека. В съответствие с декларацията на Европейския съвет от 23 октомври 2011 г. Съветът потвърди също, че Съюзът ще продължи политиката си на налагане на допълнителни мерки срещу режима, докато продължават репресиите.

               (3)

               В този контекст следва да бъдат наложени ограничителни мерки срещу Централната банка на Сирия.

               (4)

               Следва също да се забранят продажбата, купуването, транспортирането и посредническите услуги със злато, благородни метали и диаманти на, от и за правителството на Сирия.

               (5)

               Освен това следва да се забрани достъпът до летищата на държавите-членки за товарни полети, извършвани от сирийски въздушни превозвачи.

               (6)

               Освен това към списъка на подлежащите на ограничителни мерки лица и образувания, съдържащ се в приложение I към Решение 2011/782/ОВППС, следва да се добавят и други лица.

               (7)

               Основанията за едно лице обаче да фигурира в списъка на подлежащите на ограничителни мерки лица и образувания, съдържащ се в приложение I към Решение 2011/782/ОВППС, вече не са налице.

               (8)

               Решение 2011/782/ОВППС на Съвета следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2011/782/ОВППС се изменя, както следва:

               1)

               Вмъква се следният член:
               „Член 8а
               Забраняват се пряката или непряката продажба, покупка, транспортиране или посреднически услуги със злато, благородни метали и диаманти на, от или за правителството на Сирия, публичните му органи, корпорации и агенции, Централната банка на Сирия, както и на, от или за лица и образувания, действащи от тяхно име или по тяхно указание, или образувания, притежавани или контролирани от тях.
               Съюзът предприема необходимите мерки за определяне на съответните изделия, които да бъдат обхванати от настоящата разпоредба.“;

               2)

               Вмъква се следната глава:
               „ГЛАВА 2а

                  ТРАНСПОРТЕН СЕКТОР

               Член 17а
               Държавите-членки, в съответствие с националното си законодателство и при зачитане на международното право, по-специално съответните международни споразумения в областта на гражданското въздухоплаване, предприемат необходимите мерки за предотвратяване на достъпа до летищата под тяхна юрисдикция за всички товарни полети, извършвани от сирийски въздушни превозвачи, с изключение на смесените пътнически и товарни полети.“;

               3)

               В член 19 се добавят следните параграфи:
               „8.   Параграфи 1 и 2 не се прилагат за трансфер от или чрез Централната банка на Сирия на средства или икономически ресурси, получени и замразени след датата на посочване на банката, или за трансфер на средства или икономически ресурси към или чрез Централната банка на Сирия след датата на посочването ѝ, когато такъв трансфер е свързан с плащане от невключена в списъка финансова институция, дължимо във връзка с конкретен търговски договор, при условие че съответната държава членка е установила, за всеки отделен случай, че плащането не се получава пряко или непряко от лице или образувание, посочено в параграф 1.
               9.   Параграф 1 не се прилага по отношение на трансфер на замразени средства или икономически ресурси от или чрез Централната банка на Сирия, когато този трансфер има за цел да предостави на финансовите институции под юрисдикцията на държавите членки ликвидни средства за финансирането на търговията, при условие че трансферът е разрешен от съответната държава членка.“

         Член 2
   Лицата и образуванието, изброени в приложение I към настоящото решение, се добавят към списъка, съдържащ се в приложение I към Решение 2011/782/ОВППС.
   Член 3
   Лицето, посочено в приложение II към настоящото решение, се заличава от списъка, съдържащ се в приложение I към Решение 2011/782/ОВППС.
   Член 4
   Настоящото решение влиза в сила в деня на приемането му.

      Съставено в Брюксел на 27 февруари 2012 година.

            За Съвета

            Председател

         C. ASHTON

      (1)  ОВ L 319, 2.12.2011 г., стр. 56.

      ПРИЛОЖЕНИЕ I

         Лица и образувание, посочени в член 2

                  Име

                  Идентификационни данни

                  Основания

                  Дата на включване в списъка

                  1.

                  Централна банка на Сирия

                  Сирия, Дамаск, площад Sabah Bahrat

                  Пощенски адрес:

                              Altjreda al Maghrebeh square, Damascus,

                              Syrian Arab Republic,

                              P.O.Box: 2254

                  Предоставя финансова помощ на режима

                  27.2.2012

                  2.

                  Al –Halqi, д-р Wael Nader

                  Роден в провинция Daraa през 1964 г.

                  Министър на здравеопазването
                  Отговорен за нареждането болниците да отказват лечение на протестиращи.

                  27.2.2012

                  3.

                  Azzam, Mansour Fadlallah

                  Роден в провинция Sweida през 1960 г.

                  Министър по президентските въпроси
                  Съветник на президента

                  27.2.2012

                  4.

                  Sabouni, д-р Emad Abdul-Ghani

                  Роден в Дамаск през 1964 г.

                  Министър на комуникациите и технологиите
                  Отговорен за сериозното възпрепятстване на свободния достъп до медиите.

                  27.2.2012

                  5.

                  Allaw, Sufian

                  Роден в al-Bukamal, Deir Ezzor през 1944 г.

                  Министър на петрола и минералните ресурси
                  Отговаря за политиките относно петрола и минералните ресурси, които са основен източник на финансова подкрепа за режима.

                  27.2.2012

                  6.

                  Slakho, д-р Adnan

                  Роден в Дамаск през 1955 г.

                  Министър на промишлеността
                  Отговаря за икономическите и индустриалните политики, които осигуряват ресурси и подкрепа за режима.

                  27.2.2012

                  7.

                  Al-Rashed, д-р Saleh

                  Роден в провинция Aleppo през 1964 г.

                  Министър на образованието
                  Под негово ръководство училища са използвани като импровизирани затвори.

                  27.2.2012

                  8.

                  Abbas, д-р Fayssal

                  Роден в провинция Hama през 1955 г.

                  Министър на транспорта
                  Под негово ръководство се предоставя логистична подкрепа за репресиите.

                  27.2.2012

      ПРИЛОЖЕНИЕ II

         Лице, посочено в член 3

                  52.

                  Emad Ghraiwati


title: 2010/649/ЕС: Решение на Съвета от 7 октомври 2010 година за сключване на Споразумението между Европейската общност и Ислямска република Пакистан за обратно приемане на пребиваващи без разрешение лица

text:
               4.11.2010

               BG

               Официален вестник на Европейския съюз

               L 287/50

         РЕШЕНИЕ НА СЪВЕТА
   от 7 октомври 2010 година
   за сключване на Споразумението между Европейската общност и Ислямска република Пакистан за обратно приемане на пребиваващи без разрешение лица
   (2010/649/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 79, параграф 3 във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Комисията договори от името на Европейската общност Споразумение с Ислямска република Пакистан за обратно приемане на пребиваващи без разрешение лица (по-долу „Споразумението“).

               (2)

               Споразумението бе подписано от името на Европейската общност на 26 октомври 2009 г. при условие сключването му.

               (3)

               Вследствие влизането в сила на Договора от Лисабон на 1 декември 2009 г. Европейският съюз заменя Европейската общност и е неин правоприемник.

               (4)

               Споразумението следва да бъде одобрено.

               (5)

               Споразумение създава Съвместен комитет за обратно приемане, който може да приеме свой процедурен правилник. В този случай е уместно да се предвиди опростена процедура за определяне позицията на Европейския съюз.

               (6)

               В съответствие с член 3 от Протокола относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз, Обединеното кралство уведоми за желанието си да участва в приемането и прилагането на настоящото решение.

               (7)

               В съответствие с членове 1 и 2 от Протокола относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз, и без да се засяга член 4 от посочения протокол, Ирландия не участва в приемането на настоящото решение, не е обвързана от него, нито от неговото прилагане.

               (8)

               В съответствие с членове 1 и 2 от Протокола относно позицията на Дания по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз, Дания не участва в приемането на настоящото решение, не е обвързана от него, нито от неговото прилагане,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейската общност и Ислямска република Пакистан за обратно приемане на пребиваващи без разрешение лица се одобрява от името на Европейския съюз.
   Текстът на Споразумението е приложен към настоящото решение.
   Член 2
   Председателят на Съвета връчва уведомлението, предвидено в член 20, параграф 2 от споразумението, за да се обвърже Съюзът (1) и прави следната декларация:

         „Вследствие влизането в сила на Договора от Лисабон на 1 декември 2009 г. Европейският съюз заменя Европейската общност и е неин правоприемник, и от тази дата упражнява всички права и поема всички задължения на Европейската общност. Следователно позовавания на „Европейската общност“ или на „Общността“ в текста на Споразумението, където е уместно, се четат като позовавания на „Европейския съюз“.“

   Член 3
   Комисията, подпомагана от експерти от държавите-членки, поканени по нейно искане, представлява Съюза в рамките на Съвместния комитет за обратно приемане, създаден съгласно член 16 от Споразумението.
   Член 4
   Позицията на Съюза в рамките на Съвместния комитет за обратно приемане по отношение на приемането на неговия процедурен правилник, както се изисква съгласно член 16, параграф 2 от Споразумението, се взема от Комисията след консултация със специален комитет, определен от Съвета.
   Член 5
   Настоящото решение влиза в сила в деня на приемането му.
   Член 6
   Настоящото решение се публикува в Официален вестник на Европейския съюз.

      Съставено в Люксембург на 7 октомври 2010 година.

            За Съвета

            Председател

         M. WATHELET

      (1)  Датата на влизане в сила на Споразумението за обратно приемане ще бъде публикувана в Официален вестник на Европейския съюз от генералния секретариат на Съвета.
   СПОРАЗУМЕНИЕ
   между Европейската общност и Ислямска република Пакистан за обратно приемане на пребиваващи без разрешение лица
   ВИСОКОДОГОВАРЯЩИТЕ СЕ СТРАНИ,
   ЕВРОПЕЙСКАТА ОБЩНОСТ,
   наричана по-долу „Общността“,
   и
   ИСЛЯМСКА РЕПУБЛИКА ПАКИСТАН,
   наричана по-долу „Пакистан“,
   също наричани по-долу отделно „страна“ и колективно „страните“,
   КАТО ЖЕЛАЯТ да укрепят сътрудничеството си за ефективна борба с незаконната имиграция,
   КАТО ЖЕЛАЯТ да установят посредством настоящото споразумение и при условията на реципрочност бързи и ефикасни процедури за идентификация и връщане при условия на сигурност и добър ред на лицата, които не изпълняват или вече не изпълняват условията за влизане, престой и пребиваване на територията на Пакистан или на една от държавите-членки на Европейския съюз, и да улеснят транзитното преминаване на такива лица в дух на сътрудничество,
   КАТО ПОДЧЕРТАВАТ, че настоящото споразумение не засяга правата, задълженията и отговорностите на държавите-членки на Европейския съюз и Пакистан, произтичащи от международното право,
   КАТО ИМАТ ПРЕДВИД, че разпоредбите на дял IV от Договора за създаване на Европейската общност и всички актове, приети въз основа на този дял, не се прилагат за Кралство Дания,
   СЕ СПОРАЗУМЯХА ЗА СЛЕДНОТО:
   Член 1
   Определения
   За целите на настоящото споразумение:

               а)

               „държава-членка“ означава всяка държава-членка на Европейския съюз с изключение на Кралство Дания;

               б)

               „гражданин на държава-членка“ означава всяко лице, което притежава гражданство на държава-членка съгласно определението за целите на Общността;

               в)

               „гражданин на Пакистан“ означава всяко лице, което притежава пакистанско гражданство;

               г)

               „гражданин на трета държава“ означава всяко лице, което притежава гражданство, различно от това на Пакистан или на някоя държава-членка;

               д)

               „лице без гражданство“ означава всяко лице, което не притежава гражданство;

               е)

               „разрешение за пребиваване“ означава разрешение от всякакъв вид, издадено от Пакистан или от една от държавите-членки, даващо право на лицето да пребивава на територията на издалата разрешението държава;

               ж)

               „виза“ означава издадено разрешение или решение, взето от Пакистан или от една от държавите-членки, необходимо с цел влизане или транзитно преминаване на територията им. Това не включва летищната транзитна виза;

               з)

               „запитваща държава“ означава държавата (Пакистан или една от държавите-членки), която подава заявление за обратно приемане в съответствие с членове 2 и 3 или заявление за транзитно преминаване в съответствие с член 12;

               и)

               „запитана държава“ означава държавата (Пакистан или една от държавите-членки), към която е подадено заявление за обратно приемане в съответствие с членове 2 и 3 или заявление за транзитно преминаване в съответствие с член 12.

         РАЗДЕЛ I
   ЗАДЪЛЖЕНИЯ ЗА ОБРАТНО ПРИЕМАНЕ
   Член 2
   Обратно приемане на собствени граждани
   1.   След доказване на гражданство в съответствие с член 6 и след подадено заявление от запитващата държава запитаната държава приема обратно всеки от своите граждани, който не изпълнява или вече не изпълнява действащите условия за влизане, престой или пребиваване на територията на запитващата държава.
   2.   Запитаната държава издава незабавно документа за пътуване, необходим за обратно приемане на лице, чието обратно приемане е било одобрено, като периодът му на валидност е минимум шест месеца. Ако поради правни или фактически причини съответното лице не може да бъде предадено в рамките на срока на валидност на наличния документ за пътуване, в срок от 14 дни запитаната държава-членка издава нов документ за пътуване със същия срок на валидност.
   Член 3
   Обратно приемане на граждани на трети държави и на лица без гражданство
   1.   Запитаната държава приема обратно, при подадено заявление от запитващата държава и без по-нататъшни формалности, различни от предвидените в настоящото споразумение, всеки гражданин на трета държава или лице без гражданство, което не изпълнява или вече не изпълнява действащите условия за влизане, престой или пребиваване на територията на запитващата държава, при условие че такива лица:

               а)

               в момента на подаване на заявлението за обратно приемане притежават валидна виза или валидно разрешение за пребиваване, издадена/о от запитаната държава; или

               б)

               са влезли незаконно на територията на запитващата държава, идвайки директно от територията на запитаната държава. По смисъла на този параграф едно лице влиза директно от територията на запитаната държава, ако е пристигнало на територията на запитващата държава или когато запитаната държава е Пакистан — на територията на съответната държава-членка, по въздух или по море, без да е влизало в друга междинна държава.

         2.   Задължението за обратно приемане от параграф 1 не се прилага, ако:

               а)

               гражданинът на трета държава или лицето без гражданство е било само в транзитната зона на международното летище на запитаната държава; или

               б)

               запитващата държава е издала на гражданина на трета държава или на лицето без гражданство виза или разрешение за пребиваване преди или след влизането му на нейна територия, освен ако това лице притежава виза или разрешение за пребиваване, която/което е издадена/о от запитаната държава и е с по-дълъг срок на валидност.

         3.   Ако запитаната държава е държава-членка, задължението за обратно приемане в параграф 1 се отнася за държавата-членка, която е издала визата или разрешението за пребиваване. Ако две или повече държави-членки са издали виза или разрешение за пребиваване, задължението за обратно приемане в параграф 1 се поема от държавата-членка, издала документа с най-дълъг срок на валидност, или ако един или няколко от издадените документи са с изтекъл срок, документа, който продължава да бъде валиден. Ако всички документи са с изтекъл срок на валидност, задължението за обратно приемане в параграф 1 се поема от държавата-членка, издала документа, чийто срок на валидност е изтекъл най-скоро.
   4.   На лице, чието обратно приемане е било одобрено, запитаната държава издава незабавно документа за пътуване, необходим за връщането на това лице, като срокът му на валидност е минимум шест месеца. Ако поради правни или фактически причини съответното лице не може да бъде предадено в рамките на срока на валидност на наличния документ за пътуване, в срок от 14 календарни дни запитаната държава издава нов документ за пътуване със същия срок на валидност.
   РАЗДЕЛ II
   ПРОЦЕДУРА ЗА ОБРАТНО ПРИЕМАНЕ
   Член 4
   Принципи
   1.   Съгласно параграф 2 за всяко предаване на лице, което подлежи на обратно приемане въз основа на едно от задълженията, съдържащи се в членове 2 и 3, се изисква да бъде подадено заявление за обратно приемане до компетентния орган на запитаната държава.
   2.   Без да се засягат член 2, параграф 1 и член 3, параграф 1, не се налага подаване на заявление за обратно приемане в случаите, в които лицето, подлежащо на обратно приемане, притежава валиден документ за пътуване и, когато е приложимо, валидна виза или разрешение за пребиваване, издадена/о от запитаната държава.
   3.   Никое лице не подлежи на обратно приемане единствено въз основа на prima facie доказателство за гражданство.
   Член 5
   Заявление за обратно приемане
   1.   Заявлението за обратно приемане съдържа следната информация:

               а)

               личните данни на лицето, което подлежи на обратно приемане (напр. собствено име, фамилно име, дата на раждане, място на раждане и последното място на пребиваване);

               б)

               посочване на доказателствата за гражданство, транзит, условията за обратно приемане на граждани от трети държави и на лица без гражданство, и за незаконно влизане и пребиваване.

         2.   В рамките на възможното заявлението за обратно приемане ще включва и следната информация:

               а)

               декларация, че лицето, което подлежи на обратно приемане, може да се нуждае от помощ или грижи, при положение че съответното лице е дало изричното си съгласие за такава декларация;

               б)

               всяка друга мярка за защита или сигурност, която може да е необходима в отделния случай на обратно приемане.

         3.   Общ формуляр, който трябва да бъде използван за заявлението за обратно приемане, се съдържа в приложение V към настоящото споразумение.
   Член 6
   Доказателства относно гражданството
   1.   Фалшиви или подправени документи не могат да представляват доказателство за гражданство.
   2.   Доказателство за гражданство съгласно член 2, параграф 1 може да бъде представено посредством всеки от документите, изброени в приложение I към настоящото споразумение, дори когато срокът им на валидност е изтекъл. Ако бъдат представени такива документи, запитаната и запитващата държава признават взаимно гражданството, без да е необходимо по-нататъшно разследване.
   3.   Доказателство за гражданство съгласно член 2, параграф 1 може също да бъде представено и посредством всеки от документите, изброени в приложение II към настоящото споразумение, дори когато срокът им на валидност е изтекъл. Ако бъдат представени такива документи, запитаната държава започва процедурата за установяване на гражданство на съответното лице.
   4.   Ако не може да бъде представен никой от документите, изброени в приложение I или приложение II, без неоправдано забавяне и след като бъде отправено искане, компетентният орган на запитващата държава и дипломатическото или консулското представителство на запитаната държава предприемат мерки за провеждане на интервю с лицето, за което е подадено заявление за обратно приемане.
   Член 7
   Доказателства относно граждани на трети държави и лица без гражданство
   1.   Доказването на изпълнението на установените в член 3, параграф 1 условия за обратно приемане на граждани на трета държава и лица без гражданство се извършва по-специално чрез доказателствата, изброени в приложение III към настоящото споразумение. То не може да се извърши с фалшиви документи. Всяко такова доказателство се основава на елементи, които са взаимно признати от запитаната и запитващата държава.
   2.   Доказването на изпълнението на установените в член 3, параграф 1 условия за обратно приемане на граждани на трета държава и на лица без гражданство може да се извърши и чрез доказателствата, изброени в приложение IV към настоящото споразумение. При представянето на такива доказателства запитаната държава ще ги счита за достатъчни за започване на разследване.
   3.   Незаконното влизане, престой или пребиваване се установява посредством документа за пътуване на въпросното лице, в който липсва виза или друго разрешение за пребиваване за територията на запитващата държава. Декларация на запитващата държава, че за съответното лице е установено, че не притежава необходимите документи за пътуване, виза или разрешение за пребиваване, може да представлява prima facie доказателство за неправомерното влизане, престой или пребиваване.
   Член 8
   Срокове
   1.   Заявлението за обратно приемане трябва да се подаде до компетентния орган на запитаната държава в рамките на максимален срок от една година, считано от датата, на която компетентният орган на запитващата държава е научил, че гражданин на трета държава или лице без гражданство не изпълнява или вече не изпълнява условията за влизане, престой и пребиваване. При наличие на правни или фактически пречки искането да бъде подадено в срок, при поискване срокът се удължава, но само до отстраняване на пречките.
   2.   Отговор на заявление за обратно приемане трябва да бъде даден без неоправдано забавяне и при всички случаи в максимален срок от 30 календарни дни. Отказът на заявление за обратно приемане се мотивира. Срокът започва да тече от датата на получаване на заявлението за обратно приемане. При наличие на правни или фактически пречки за даването на навременен отговор на заявлението, при поискване и мотивиране на това искане, срокът може да бъде продължен до 60 календарни дни, освен ако максималният срок за задържане в националното законодателство на запитващата държава е по-кратък или равен на 60 дни. При липса на отговор в определения срок се счита, че предаването е одобрено.
   3.   След получаване на съгласието или, в зависимост от случая, след изтичане на срока, посочен в параграф 2 от настоящия член, предаването на въпросното лице се извършва в рамките на три месеца. При поискване този срок може да бъде удължен с времето, използвано за отстраняване на правни или практически пречки.
   Член 9
   Условия за предаване и начини на транспортиране
   Преди да върнат едно лице, компетентните органи на Пакистан и на съответната държава-членка се договарят предварително в писмена форма относно датата на предаване на лицето, граничния контролно-пропускателен пункт, евентуалната необходимост от охрана и начина на транспортиране.
   Член 10
   Обратно приемане по погрешка
   Ако в срок от три месеца след предаване на съответното лице се установи, че не са били изпълнени условията, посочени в членове 2 и 3 от настоящото споразумение, Пакистан приема обратно незабавно всяко лице, за което е било взето решение, че подлежи на обратно приемане от държава-членка, а държавата-членка приема обратно незабавно всяко лице, за което е било взето решение, че подлежи на обратно приемане от Пакистан. В такива случаи компетентните органи на Пакистан и съответната държава-членка обменят и наличната информация относно действителната самоличност, гражданство или транзитен път на лицето, което трябва да бъде прието обратно.
   РАЗДЕЛ III
   ДЕЙНОСТИ ПО ТРАНЗИТ
   Член 11
   Принципи
   1.   Запитаната държава може да разреши транзитното преминаване на гражданин на трета държава или на лице без гражданство, когато такъв гражданин или лице не може да бъде върнат/о директно на държавата на дестинация, след като е било потвърдено въз основа на писмено доказателство, че държавата на дестинация се е ангажирала да приеме обратно своя гражданин или съответното лице, според случая.
   2.   Запитаната държава може да оттегли съгласието си, ако предстоящото пътуване през евентуалните държави на транзитно преминаване или обратното приемане от държавата на дестинация вече не е гарантирано. В такива случаи запитващата държава приема обратно гражданина на третата държава или лицето без гражданство на свои разноски.
   Член 12
   Процедура по транзит
   1.   Заявлението за дейности по транзит трябва да бъде подадено до компетентните органи в писмена форма и съдържа следната информация:

               а)

               начин на транзит, евентуални други държави на транзит и крайна дестинация;

               б)

               личните данни на съответното лице (напр. собствено име, фамилно име, дата на раждане и при възможност място на раждане, гражданство, вид и номер на документа за пътуване);

               в)

               предвидения граничен контролно-пропускателен пункт, датата на предаване и евентуалната охрана.

         Общ формуляр, който трябва да се използва за заявленията за транзитно преминаване, се съдържа в приложение VI към настоящото споразумение.
   2.   В рамките на 14 календарни дни запитаната държава уведомява писмено запитващата държава относно своето решение и ако разреши транзитно преминаване, потвърждава граничния контролно-пропускателния пункт и предвидените дата и час на транзит.
   3.   Ако дейността по транзит се извършва по въздух, лицето, подлежащо на обратно приемане, и евентуалната охрана се освобождават от задължението да получат летищна транзитна виза.
   4.   След взаимни консултации компетентните органи на запитаната държава съдействат за осъществяване на дейностите по транзит, и по-специално чрез надзор на съответните лица и осигуряване на подходящи условия за целта в съответствие със законите и правилата на държавата.
   РАЗДЕЛ IV
   РАЗХОДИ
   Член 13
   Транспортни и транзитни разходи
   Съгласно настоящото споразумение и без да се засяга правото на компетентните органи на запитващата държава да възстановят разходите по обратно приемане от лицето, което подлежи на обратно приемане, или от трети страни, всички транспортни разходи, направени във връзка с обратното приемане, както и разходите за дейностите по транзит до границата на държавата на крайна дестинация се поемат от запитващата държава. В случай на обратно приемане по погрешка по член 10 тези разходи трябва да се поемат от държавата, която трябва да приеме обратно съответното лице.
   РАЗДЕЛ V
   ЗАЩИТА НА ЛИЧНИТЕ ДАННИ И СПАЗВАНЕ НА ДРУГИ ПРАВНИ ЗАДЪЛЖЕНИЯ
   Член 14
   Лични данни
   1.   Обработката на личните данни се извършва от компетентните органи на Пакистан и на държавите-членки, единствено при условие че това е необходимо за изпълнението на настоящото споразумение. За целите на настоящия член се прилагат определенията, съдържащи се в член 2 от Директива 95/46/ЕО (1). Когато администраторът на данни е компетентен орган на държава-членка, обработката е подчинена на разпоредбите на Директива 95/46/ЕО и на националното законодателство, прието в съответствие с тази директива, включително на правилата за прехвърляне на лични данни на трети държави.
   2.   В допълнение обработката на лични данни за изпълнението на настоящото споразумение, и по-специално предаването на лични данни от Пакистан на държава-членка и обратно е подчинено на следните принципи:

               а)

               личните данни трябва да бъдат използвани справедливо и законно;

               б)

               личните данни трябва да бъдат събирани за конкретна, ясно формулирана и законна цел за привеждане в изпълнение на настоящото споразумение и да не бъдат допълнително обработвани от органа, който ги съобщава, или от този, който ги получава, по начин, несъвместим с тази цел;

               в)

               личните данни трябва да бъдат адекватни, съответстващи и не прекомерни по отношение на целта, за която се събират и/или обработват допълнително, по-специално предадените лични данни могат да се отнасят единствено до следното:

                           —

                           лични данни за лицето, подлежащо на предаване (напр. собствено име, фамилно име, всяко предишно име, прякор или псевдоним, дата и място на раждане, пол, настоящо гражданство и всяко предишно гражданство),

                           —

                           паспорт или лична карта (номер, срок на валидност, дата на издаване, орган, който я е издал, и място на издаване),

                           —

                           места на престой и маршрути,

                           —

                           друга необходима информация за идентифициране на лицето, подлежащо на предаване, или за преглед на условията за обратно приемане, произтичащи от настоящото споразумение;

               г)

               личните данни трябва да бъдат точни и, при необходимост, актуализирани;

               д)

               личните данни трябва да се съхраняват под форма, която позволява съответните лица да бъдат идентифицирани за период, не по-дълъг от необходимия за постигане на целите, за които са събрани или за които са допълнително обработени;

               е)

               органът, който предава данните, както и органът, който ги получава, вземат всички разумни мерки за гарантиране при необходимост на коригирането, заличаването или защитата на личните данни, чиято обработка не съответства на разпоредбите на настоящия член, по-специално когато данните са неадекватни, неподходящи, неточни или когато са прекомерни спрямо целта на обработка. Това включва уведомяване на другата страна за всяка корекция, изтриване или блокиране на данни;

               ж)

               при поискване получаващият ги орган информира органа, който ги предава, относно използването на предадените данни и получените вследствие на това резултати;

               з)

               личните данни могат да бъдат предавани само на компетентните органи. Предаването им на други органи става само с предварителното съгласие на предаващия ги орган;

               и)

               предаващият и получаващият данните орган са длъжни да регистрират писмено предаването и получаването на личните данни.

         Член 15
   Спазване на други правни задължения
   1.   Настоящото споразумение не засяга правата, задълженията и отговорностите на Общността, държавите-членки и Пакистан, произтичащи от или съгласно международното право и международните договори, по които те са страни.
   2.   Нищо в настоящото споразумение не възпрепятства връщането на дадено лице по силата на други двустранни договорености.
   3.   Настоящото споразумение не засяга правните средства за защита и правата на съответното лице съгласно законите на страната домакин, включително съгласно международното право.
   РАЗДЕЛ VI
   ИЗПЪЛНЕНИЕ И ПРИЛАГАНЕ
   Член 16
   Съвместен комитет за обратно приемане
   1.   Страните си оказват взаимна помощ при прилагането и тълкуването на настоящото споразумение. За тази цел те създават Съвместен комитет за обратно приемане (наричан по-долу „комитетът“), който по-специално има задачата:

               а)

               да наблюдава прилагането на настоящото споразумение;

               б)

               да взема решения относно необходимите технически договорености за неговото еднакво изпълнение, включително измененията на приложения III и IV;

               в)

               да обменя редовно информация относно протоколите за изпълнение, съставени от отделните държави-членки и Пакистан, съгласно член 17;

               г)

               да предлага изменения на настоящото споразумение и приложения I и II.

         2.   Решенията на комитета се вземат с единодушие и се изпълняват съответно.
   3.   Комитетът се състои от представители на Общността и на Пакистан. Общността е представена от Европейската комисия, подпомагана от експерти от държавите-членки.
   4.   Комитетът заседава, когато е необходимо, по искане на една от страните, обикновено веднъж годишно.
   5.   Споровете, които не могат да бъдат разрешени от комитета, се разрешават по пътя на консултации между страните.
   6.   Комитетът определя своя процедурен правилник, включително работен език — общ за двете договарящи страни.
   Член 17
   Протоколи за изпълнение
   1.   Пакистан и държава-членка могат да съставят протокол за изпълнение, обхващащ правилата относно:

               а)

               определянето на компетентни органи, гранични пунктове и обмен на лица за контакти;

               б)

               условията за връщане под охрана, включително за транзитно преминаване на граждани на трети държави и на лица без гражданство под охрана;

               в)

               средства и документи, различни от посочените в приложения I—IV към настоящото споразумение.

         2.   Протоколите за изпълнение, посочени в параграф 1, влизат в сила едва след като бъде уведомен комитетът, посочен в член 16.
   Член 18
   Връзка с двустранни споразумения или договорености на държавите-членки за обратно приемане
   Разпоредбите на настоящото споразумение имат предимство пред разпоредбите на което и да е двустранно споразумение или договореност за обратно приемане на пребиваващи без разрешение лица, което/която е или би могло/могла да бъде сключено/а съгласно член 17 между отделни държави-членки и Пакистан, доколкото разпоредбите на това споразумение или договореност са несъвместими с тези на настоящото споразумение.
   РАЗДЕЛ VII
   ЗАКЛЮЧИТЕЛНИ РАЗПОРЕДБИ
   Член 19
   Териториално прилагане
   1.   При условията на параграф 2 настоящото споразумение се прилага на територията, на която се прилага Договорът за създаване на Европейската общност, и на територията на Пакистан.
   2.   Настоящото споразумение не се прилага на територията на Кралство Дания.
   Член 20
   Влизане в сила, срок и прекратяване
   1.   Настоящото споразумение се ратифицира или одобрява от страните съгласно техните съответни процедури.
   2.   Настоящото споразумение влиза в сила на първия ден от втория месец след датата, на която страните се уведомяват една друга, че процедурите, посочени в параграф 1, са приключени.
   3.   Без да засяга съществуващите задължения на страните съгласно обичайното международно право за обратно приемане на свои граждани, настоящото споразумение и протоколите за изпълнението му се отнасят за лица, които са влезли на територията на Пакистан и на държавите-членки след влизането в сила на споразумението.
   4.   Всяка страна може да прекрати настоящото споразумение по всяко време с официална нотификация до другата страна. Настоящото споразумение престава да се прилага шест месеца след дата на такава нотификация.
   Член 21
   Приложения
   Приложения I—VI са неразделна част от настоящото споразумение.

      Съставено в Брюксел на 26 октомври 2009 г. в два екземпляра, всеки от които на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език, като всички текстове са еднакво автентични.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Ислямска република Пакистан
         Por la República Islámica de Pakistán
         Za Pákistánskou islámskou republiku
         For Den Islamiske Republik Pakistan
         Für die Islamische Republik Pakistan
         Pakistani Islamivabariigi nimel
         Για την Ισλαμική Δημοκρατία του Πακιστάν
         For the Islamic Republic of Pakistan
         Pour la République islamique du Pakistan
         Per la Repubblica islamica del Pakistan
         Pakistānas Islāma Republikas vārdā
         Pakistano Islamo Respublikos vardu
         A Pakisztáni Iszlám Köztársaság részéről
         Għar-Repubblika Iżlamika tal-Pakistan
         Voor de Islamitische Republiek Pakistan
         W imieniu Islamskiej Republiki Pakistanu
         Pela República Islâmica do Paquistão
         Pentru Republica Islamică Pakistan
         Za Pakistanskú islamskú republiku
         Za Islamsko republiko Pakistan
         Pakistanin islamilaisen tasavallan puolesta
         För Islamiska republiken Pakistan

      (1)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
   ПРИЛОЖЕНИЕ I
   Общ списък с документите, чието представяне се счита за доказателство за гражданство (член 2, параграф 1 във връзка с член 6, параграф 2)

               —

               Автентичен паспорт, независимо от какъв вид (национален, дипломатически, служебен, колективен и заместващ паспорта документ, включително детски паспорти).

               —

               Компютризирана национална лична карта.

               —

               Автентично удостоверение за гражданство.

         ПРИЛОЖЕНИЕ II
   Общ списък с документите, чието представяне поставя началото на процедура за установяване на гражданство (член 2, параграф 1 във връзка с член 6, параграф 3)

               —

               Дактилоскопични отпечатъци или други биометрични данни.

               —

               Непостоянна или временна национална лична карта, военна лична карта, удостоверение за раждане, издадено от правителството на запитаната държава.

               —

               Фотокопия (1) на който и да е от изброените в приложение I към настоящото споразумение документи.

               —

               Свидетелство за правоуправление на МПС или фотокопия (1) на свидетелство.

               —

               Фотокопия (1) на други официални документи, в които се споменава или посочва гражданството (напр. удостоверение за раждане).

               —

               Служебни карти, моряшка регистрационна книжка, служебна капитанска карта или техни фотокопия (1).

               —

               Декларации на съответното лице.

      (1)  За целите на настоящото приложение понятието „фотокопия“ означава фотокопия, официално заверени от органите на Пакистан или на държавите-членки.
   ПРИЛОЖЕНИЕ III
   Общ списък с документите, които се считат за доказателство за изпълнение на условията за обратно приемане на граждани на трета държава и на лица без гражданство (член 3, параграф 1 във връзка с член 7, параграф 1)

               —

               Печати/подписи за влизане и/или излизане в документа за пътуване на съответното лице.

               —

               Валидна виза и/или разрешение за пребиваване, издадена/о от запитаната държава.

         ПРИЛОЖЕНИЕ IV
   Общ списък с документите, които се считат за доказателство за започване на разследване за обратно приемане на граждани на трета държава и на лица без гражданство (член 3 във връзка с член 7, параграф 2)

               —

               Официални декларации, най-вече на служители на граничните пунктове и други служители или добросъвестни свидетели (напр. екипажите на авиолиниите), които са в състояние да удостоверят, че съответното лице е преминало границата.

               —

               Описание, направено от компетентните органи на запитващата държава, на мястото и обстоятелствата, при които съответното лице е било заловено, след като е влязло на територията на запитващата държава.

               —

               Информация относно самоличността и/или престоя на лицето, която е предоставена от международна организация (напр. Върховния комисар за бежанците при ООН).

               —

               Съобщения/потвърждаване на информацията от членове на семейството.

               —

               Декларация на съответното лице.

               —

               Поименни билети, удостоверения и всякакви сметки (напр. сметка от хотел, бележки за посещения при лекари/зъболекари, документи за достъп до публични/частни институции и др.), в които ясно се посочва, че съответното лице е пребивавало на територията на запитаната държава.

               —

               Поименни билети и/или списъци на пътниците в самолета или на кораба, които посочват маршрута на лицето на територията на запитаната държава.

               —

               Информация, показваща, че съответното лице е ползвало услуги на превозвач или на пътническа агенция.

         ПРИЛОЖЕНИЕ V

   ПРИЛОЖЕНИЕ VI

   СЪВМЕСТНА ДЕКЛАРАЦИЯ ОТНОСНО ЧЛЕН 1, БУКВА е)
   За целите на член 1, буква е) страните се споразумяват, че разрешението за пребиваване не включва временни разрешения за оставане на тяхна територия във връзка с обработката на заявление за убежище или на заявление за разрешение за пребиваване.
   СЪВМЕСТНА ДЕКЛАРАЦИЯ ОТНОСНО ЧЛЕН 2, ПАРАГРАФ 1
   Страните отбелязват, че съгласно настоящия закон за пакистанско гражданство от 1951 г. и установените в съответствие с него правила гражданин на Пакистан не може да се откаже от своето гражданство, без да е придобил или без да му е бил издаден валиден документ, гарантиращ предоставянето на гражданство или националност на друга държава.
   Страните се споразумяват да извършват взаимни консултации, ако и когато възникне такава необходимост.
   СЪВМЕСТНА ДЕКЛАРАЦИЯ ОТНОСНО ЧЛЕН 3
   Във връзка с член 3 страните ще полагат усилия по принцип за връщане в държавата на произход на всеки гражданин на трета държава или на лице без гражданство, който/което не изпълнява или вече не изпълнява действащите условия за влизане, престой или пребиваване на тяхна територия.
   СЪВМЕСТНА ДЕКЛАРАЦИЯ ОТНОСНО ЧЛЕН 3, ПАРАГРАФ 1, БУКВА б)
   Страните се споразумяват, че обикновен летищен транзитен престой в трета държава не се счита като „влизане в друга междинна държава“ по смисъла на тези разпоредби.
   СЪВМЕСТНА ДЕКЛАРАЦИЯ ОТНОСНО ЧЛЕН 8, ПАРАГРАФ 2
   Страните се споразумяват, че по отношение на заявленията за обратно приемане, подадени от държави-членки, чийто максимален срок за задържане в тяхното национално законодателство е по-кратък или равен на 30 дни, срокът от 30 календарни дни, посочен в член 8, параграф 2, включва, в случай на положителен отговор на заявлението за обратно приемане, издаването на необходимия документ за пътуване за обратно приемане на съответното лице съгласно член 2, параграф 2 и член 3, параграф 4 от споразумението.
   СЪВМЕСТНА ДЕКЛАРАЦИЯ МЕЖДУ ЕВРОПЕЙСКАТА КОМИСИЯ И ПАКИСТАН ОТНОСНО ЗАКОННАТА МИГРАЦИЯ
   В защита на интереса на Пакистан да се възползва от съществуващите възможности за законна миграция в държавите-членки на Европейския съюз страните се споразумяха, че прилагането на настоящото споразумение ще бъде фактор за насърчаване на отделните държави-членки да предоставят възможности за законна миграция на пакистанските граждани. В този контекст Европейската комисия призовава държавите-членки да проведат разговори с Пакистан, в съответствие със своето национално законодателство, относно възможностите за законна миграция на пакистански граждани.
   СЪВМЕСТНА ДЕКЛАРАЦИЯ ЗА ТЕХНИЧЕСКО СЪТРУДНИЧЕСТВО
   Страните се ангажират да изпълняват настоящото споразумение въз основа на споделена отговорност и балансирано партньорство в дух на солидарност относно управлението на миграционните потоци между Европейския съюз и Пакистан.
   В този контекст Европейският съюз ще подкрепя Пакистан чрез програмите на Общността за подпомагане, а именно чрез програмата ЕНЕАС с цел изпълнение на всички компоненти на настоящото споразумение, включително подкрепа, насочена към пренастаняване и социални грижи за лицата, подлежали на обратно приемане.
   По принцип такава помощ може да обхване и задълбочаване на връзките между миграцията и развитието, организиране и насърчаване на законна икономическа миграция, управление на незаконната миграция и закрила на мигрантите срещу експлоатация и изключване.
   СЪВМЕСТНА ДЕКЛАРАЦИЯ ОТНОСНО ДАНИЯ
   Страните отбелязват, че настоящото споразумение не се прилага на територията на Кралство Дания, нито спрямо неговите граждани. При тези обстоятелства е целесъобразно Пакистан и Дания да сключат споразумение за обратно приемане, съответстващо на условията на настоящото споразумение.
   СЪВМЕСТНА ДЕКЛАРАЦИЯ ОТНОСНО ИСЛАНДИЯ И НОРВЕГИЯ
   Страните вземат предвид тясното сътрудничество между Европейската общност и Исландия и Норвегия, и по-специално по силата на споразумението от 18 май 1999 г. относно присъединяването на тези страни към процеса на изпълнение, прилагане и развитие на достиженията на правото от Шенген. При тези обстоятелства е целесъобразно Пакистан да сключи споразумение за обратно приемане с Исландия и Норвегия, съответстващо на условията на настоящото споразумение.
   СЪВМЕСТНА ДЕКЛАРАЦИЯ ОТНОСНО ВСЕОБХВАТНИЯ ДИАЛОГ ПО ВЪПРОСИТЕ НА УПРАВЛЕНИЕ НА МИГРАЦИЯТА
   Страните се ангажират с провеждането на всеобхватен диалог по въпросите на управление на миграцията в рамките на съвместната комисия, която трябва да бъде сформирана съгласно Споразумението за сътрудничество от трето поколение между ЕО и Пакистан. Този диалог ще включва визови политики с цел улесняване на контактите между хората.


title: 2013/332/ЕС: Решение на Съвета от 10 юни 2013 година за сключване, от името на Европейския съюз, на Протокола за изпълнение на Алпийската конвенция от 1991 г. в областта на транспорта (Протокол за транспорта)

text:
               28.6.2013

               BG

               Официален вестник на Европейския съюз

               L 177/13

         РЕШЕНИЕ НА СЪВЕТА
   от 10 юни 2013 година
   за сключване, от името на Европейския съюз, на Протокола за изпълнение на Алпийската конвенция от 1991 г. в областта на транспорта (Протокол за транспорта)
   (2013/332/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 91 във връзка с член 218, параграф 6, буква а), подточка v) и член 218, параграф 8, първа алинея от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид че:

               (1)

               Конвенцията за опазване на Алпите (наричана по-долу "Алпийската конвенция") е сключена от името на Европейската общност от Съвета с Решение 96/191/ЕО (2).

               (2)

               С Решение 2007/799/ЕО (3) Съветът реши Протокола за изпълнение на Алпийската конвенция от 1991 г. в областта на транспорта (наричан по-долу "Протоколът за транспорта") да се подпише от името на Общността.

               (3)

               Протоколът представлява важна крачка за изпълнението на Алпийската конвенция и Съюзът изцяло се ангажира с постигането на целите на тази конвенция.

               (4)

               Икономическите, социалните и екологичните трансгранични проблеми в Алпите са значително предизвикателство в тази изключително чувствителна област, което трябва да бъде преодоляно.

               (5)

               Протоколът за транспорта осигурява рамка, основана на принципа на предпазните мерки, принципа на превантивните действия и принципа „замърсителят плаща“, за гарантиране на устойчивата мобилност и опазването на околната среда във връзка с всички видове транспорт в региона на Алпите съобразно член 2 от Алпийската конвенция.

               (6)

               Разпоредбите на Протокола за транспорта са в съответствие с общата транспортна политика на Съюза и са изцяло в подкрепа на приетия през 2008 г. от Комисията подход за „Постигане на по-екологосъобразен транспорт“.

               (7)

               Ратификацията на Протокола за транспорта би укрепила трансграничното сътрудничество с държавите, които не са членки на Съюза, а именно Лихтенщайн, Монако и Швейцария, което би спомогнало да се гарантира, че регионалните партньори споделят целите на Съюза и че подобни инициативи обхващат целия регион на Алпите.

               (8)

               Ето защо Протоколът за транспорта следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   Протоколът за изпълнение на Алпийската конвенция от 1991 г. в областта на транспорта (наричан по-долу "Протоколът за транспорта") се одобрява от името на Европейския съюз (4).
   Член 2
   Председателят на Съвета се оправомощава да посочи лицето/ата, упълномощено/и да депозира/т от името на Съюза инструмента за одобрение в Република Австрия в съответствие с член 24 от Протокола за транспорта, както и да направи/ят следната декларация:

      "Вследствие на влизането в сила на Договора от Лисабон на 1 декември 2009 г. Европейският съюз заменя Европейската общност и е неин правоприемник, като от същата дата упражнява всички права и поема всички задължения на Европейската общност. Следователно позоваванията на „Европейската общност“ или на „Общността“ в текста на протокола трябва, когато е уместно, да бъдат четени като позовавания на „Европейския съюз“ или на "Съюза".

   Член 3
   Настоящото решение влиза в сила на двайсетия ден след публикуването му в Официален вестник на Европейския съюз.

      Съставено в Люксембург на 10 юни 2013 година.

            За Съвета

            Председател

         L. VARADKAR

      (1)  ОВ C 184 E, 8.7.2010 г., стр. 183 и ОВ C 81 E, 15.3.2011 г., стр. 1.

      (2)  ОВ L 61, 12.3.1996 г., стр. 31.

      (3)  ОВ L 323, 8.12.2007 г., стр. 13.

      (4)  Протоколът е публикуван в ОВ L 323, 8.12.2007 г., стр. 15, заедно с решението за подписване.


title: 2007/41/ЕОРешение на Съвета от 22 януари 2007 година относно назначаването на трима членове от Швеция и на двама заместници от Швеция в Комитета на регионите

text:
               25.1.2007

               BG

               Официален вестник на Европейския съюз

               L 18/10

      РЕШЕНИЕ НА СЪВЕТА

   от 22 януари 2007 година
   относно назначаването на трима членове от Швеция и на двама заместници от Швеция в Комитета на регионите
   (2007/41/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Швеция,
   като има предвид, че:

               (1)

               На 24 януари 2006 г. Съветът прие Решение 2006/116/ЕО (1) относно назначаването на членове и техни заместници в Комитета на регионите за периода от 26 януари 2006 г. до 25 януари 2010 г.

               (2)

               Три места за редовни членове на Комитета на регионите се освободиха, след като почина г-н Anders GUSTÂV и след изтичането на мандатите на г-жа Catarina TARRAS-WAHLBERG и г-н Aldo ISKRA. Две места за заместник-членове се освободиха след изтичането на мандатите на г-жа Catarina SEGERSTEN-LARSSON и г-жа Christina TALLBERG,

         РЕШИ:
   Член 1
   Назначават се за остатъка от мандата, а именно до 25 януари 2010 г., в Комитета на регионите:

               a)

               като членове:

                           —

                           Mme Chris HEISTER, ledamot i landstingsfullmäktige i Stockholms läns landsting, на мястото на M. Anders GUSTÂV,

                           —

                           Mme Lisbeth RYDEFJÄRD, ledamot i landstingsstyrelsen, Jönköpings läns landsting, на мястото на M. Aldo ISKRA,

                           —

                           Mme Catarina TARRAS-WAHLBERG, ledamot i kommunfullmäktige, Stockholms kommun (промяна на мандата);

               б)

               като заместници:

                           —

                           Mme Catarina SEGERSTEN-LARSSON, ledamot i landstingsfullmäktige Värmlands läns landsting (промяна на мандата),

                           —

                           Mme Christina TALLBERG, ledamot i kommunfullmäktige, Tyresö kommun (промяна на мандата).

         Член 2
   Настоящото решение влиза в сила в деня на неговото приемане.

      Съставено в Брюксел на 22 януари 2007 година.

            За Съвета

            Председател

         F.-W. STEINMEIER

      (1)  ОВ L 56 , 25.2.2006 г., стр. 75.


title: Решение на Постоянния комитет на държавите от ЕАСТ № 1/2010/SC от 28 януари 2010 година за създаване на Временен комитет за финансовия механизъм на ЕИП за периода 2009—2014 г.

text:
               4.3.2010

               BG

               Официален вестник на Европейския съюз

               L 53/19

         РЕШЕНИЕ НА ПОСТОЯННИЯ КОМИТЕТ НА ДЪРЖАВИТЕ ОТ ЕАСТ
   № 1/2010/SC
   от 28 януари 2010 година
   за създаване на Временен комитет за финансовия механизъм на ЕИП за периода 2009—2014 г.
   ПОСТОЯННИЯТ КОМИТЕТ НА ДЪРЖАВИТЕ ОТ ЕАСТ,
   като взе предвид Споразумението за Европейското икономическо пространство, адаптирано с Протокола за адаптиране на Споразумението за Европейското икономическо пространство, наричано по-долу „Споразумението за ЕИП“,
   като взе предвид споразумението, което предстои да бъде сключено, относно нов финансов механизъм на ЕИП за периода 2009—2014 г.,
   като взема предвид споразумението между Кралство Норвегия и Европейската общност относно финансов механизъм на Норвегия за периода 2009—2014 г.,
   ПРИЕ НАСТОЯЩОТО РЕШЕНИЕ:
   Член 1
   1.   Създава се Временен комитет за финансовия механизъм на ЕИП за периода 2009—2014 г., наричан по-долу „Временния комитет“, който трябва да започне да функционира в най-кратки срокове.
   2.   Временният комитет подпомага държавите от ЕАСТ в тяхната подготовка за изпълнението на финансовия механизъм на ЕИП за периода 2009—2014 г.
   3.   Временният комитет се отчита пред Постоянния комитет на държавите от ЕАСТ.
   4.   Временният комитет може да бъде подпомаган от мисиите на държавите от ЕИП и ЕАСТ към ЕС.
   5.   На датата, на която влезе в сила нормативният акт за финансовия механизъм на ЕИП за периода 2009—2014 г., или на датата за неговото предварително прилагане Временният комитет се заменя с Комитет за финансовия механизъм на ЕИП за периода 2009—2014 г.
   6.   Временният комитет обсъжда и оценява евентуална координация между финансовия механизъм на ЕИП и норвежкия финансов механизъм.
   7.   Временният комитет избира председател, който подлежи на одобрение от Постоянния комитет.
   Член 2
   Решението влиза в сила незабавно.
   Член 3
   Настоящото решение се публикува в раздела за ЕИП и в притурката за ЕИП към Официален вестник на Европейския съюз.

      Съставено в Брюксел на 28 януари 2010 година.

            За Постоянния комитет

            Председател

         Н.С. принц Nikolaus von LIECHTENSTEIN

            Генерален секретар

         Kåre BRYN


title: Решение (ЕС) 2017/546 на Съвета от 21 март 2017 година за назначаване на член и заместник-член, предложени от Федерална република Германия, в Комитета на регионите

text:
               23.3.2017

               BG

               Официален вестник на Европейския съюз

               L 78/63

         РЕШЕНИЕ (ЕС) 2017/546 НА СЪВЕТА
   от 21 март 2017 година
   за назначаване на член и заместник-член, предложени от Федерална република Германия, в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Германия,
   като имат предвид, че:

               (1)

               На 26 януари 2015 г., 5 февруари 2015 г. и 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

               (2)

               След изтичането на мандата на г-н Helmuth MARKOV се освободи едно място за член на Комитета на регионите.

               (3)

               С назначаването на г-жа Anne QUARTX за член на Комитета на регионите се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2020 г.:

               а)

               за член:

                           —

                           г-жа Anne QUART, Staatssekretärin für Europa und Verbraucherschutz, Ministerium der Justiz und für Europa und Verbraucherschutz des Landes Brandenburg,

                     и

               б)

               за заместник-член:

                           —

                           г-н Stefan LUDWIG, Mitglied der Landesregierung Brandenburg, Minister der Justiz und für Europa und Verbraucherschutz des Landes Brandenburg.

         Член 2
   Настоящото решение влиза в сила в деня на приемането му.

      Съставено в Брюксел на 21 март 2017 година.

            За Съвета

            Председател

         E. SCICLUNA

      (1)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      (2)  Решение (ЕС) 2015/190 на Съвета от 5 февруари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 31, 7.2.2015 г., стр. 25).

      (3)  Решение (ЕС) 2015/994 на Съвета от 23 юни 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 159, 25.6.2015 г., стр. 70).


title: Решение № 365/06/COL на Надзорния орган на Европейската асоциация за свободна търговия (EАСТ) от 29 ноември 2006 година относно шестдесето изменение на процесуалните и материалноправните норми в областта на държавните помощи

text:
               28.6.2007

               BG

               Официален вестник на Европейския съюз

               L 166/28

      РЕШЕНИЕ № 365/06/COL

      НА НАДЗОРНИЯ ОРГАН НА ЕВРОПЕЙСКАТА АСОЦИАЦИЯ ЗА СВОБОДНА ТЪРГОВИЯ (EАСТ)
   от 29 ноември 2006 година
   относно шестдесето изменение на процесуалните и материалноправните норми в областта на държавните помощи
   НАДЗОРНИЯТ ОРГАН НА ЕВРОПЕЙСКАТА АСОЦИАЦИЯ ЗА СВОБОДНА ТЪРГОВИЯ,
   КАТО ВЗЕ ПРЕДВИД Споразумението за Европейско икономическо пространство (1), и по-специално членове 61 и 63 и Протокол 26 към него,
   КАТО ВЗЕ ПРЕДВИД Споразумението между държавите от Европейската асоциация за свободна търговия за създаване на Надзорен орган и Съд (2), и по-специално член 24 и член 5, параграф 2, буква б) от него и член 1 в част I от Протокол 3 към него,
   КАТО ИМА ПРЕДВИД, че съгласно член 24 от Споразумението за надзор и съд, Надзорният орган на ЕАСТ прилага разпоредбите на Споразумението за ЕИП по отношение на държавната помощ,
   КАТО ИМА ПРЕДВИД, че съгласно член 5, параграф 2, буква б) от Споразумението за надзор и съд, Надзорният орган на ЕАСТ издава известия или насоки по въпросите, включени в Споразумението за ЕИП, в случай че споразумението или Споразумението за надзор и съд изрично го предвиждат или ако Надзорния орган на ЕАСТ счете за необходимо,
   КАТО НАПОМНЯ процесуалните и материалноправните норми в сферата на държавни помощи (3), приети на 19 януари 1994 г. от Надзорния орган на ЕАСТ (4),
   КАТО ИМА ПРЕДВИД, че на 24 октомври 2006 г. Комисията на Европейските общности реши да продължи рамката на държавната помощ за корабостроене до 31 декември 2008 г. (5),
   КАТО ИМА ПРЕДВИД, че това съобщение също се отнася и за Европейското икономическо пространство,
   КАТО ИМА ПРЕДВИД, че единното прилагане на правилата на Европейското икономическо пространство за държавните помощи трябва да се гарантира в цялото Европейско икономическо пространство,
   КАТО ИМА ПРЕДВИД, че съгласно точка II от заглавието „ОБЩИ РАЗПОРЕДБИ“ в края на приложение XV към Споразумението за ЕИП, Надзорният орган на ЕАСТ трябва да приеме, след консултация с Комисията, актове, съответстващи на приетите от Европейската комисия,
   КАТО се консултира с Европейската комисия,
   КАТО НАПОМНЯ, че Надзорният орган на ЕАСТ се е консултирал с държавите от ЕАСТ с писмо относно този въпрос от 27 октомври 2006 г.,
   ПРИЕ НАСТОЯЩОТО РЕШЕНИЕ:

               1)

               Валидността на глава 24Б от Насоките за държавна помощ, държавни помощи за корабостроене, се продължава до 31 декември 2008 г. Предишният параграф 31 от раздел 24Б.7 на глава 24Б от Насоките за държавна помощ се заменя с нов параграф 31, който гласи както следва:
               „Тази рамка се прилага от 1 януари 2004 г. и най-късно до 31 декември 2008 г. Тя може да бъде преразгледана от Органа през този период.“

               2)

               Бележка под линия 1 към глава 24Б от Насоките за държавна помощ гласи както следва:
               „Тази глава съответства на рамката на Общността за държавна помощ за корабостроене (ОВ C 317, 30.12.2003 г., стр. 11), изменена от Комисията на 24 октомври 2006 г. (ОВ C 260, 28.10.2006 г., стр. 7).“

               3)

               Тъй като валидността на Регламент (ЕО) № 1177/2002 на Съвета от 27 юни 2002 г. относно временен защитен механизъм за корабостроенето (6) изтече на 31 март 2005 г., препратките в глава 24Б от Насоките за държавна помощ към този Регламент вече не са уместни. Следователно точка 9 и точка 12, буква д) от глава 24Б вече няма да се прилагат от Органа, като това влиза в сила от 1 януари 2007 г.

               4)

               Държавите от ЕАСТ се уведомяват посредством писмо, което съдържа копие от това решение.

               5)

               Европейската комисия се уведомява съгласно точка г) от Протокол 27 към Споразумението за ЕИП посредством копие от това решение.

               6)

               Настоящото решение се публикува в раздел „ЕИП“ и в притурка „ЕИП“ на Официален вестник на Европейския съюз.

      Съставено в Брюксел на 29 ноември 2006 година.

            За Надзорния орган на Европейската асоциация за свободна търговия

         Bjørn T. GRYDELAND

            Председател

         Kristján A. STEFÁNSSON

            Член на колегията

      (1)  Наричано за краткост „Споразумение за ЕИП“.

      (2)  Наричано за краткост „Споразумение за надзор и съд“.

      (3)  Наричани за краткост „Насоки за държавна помощ“.

      (4)  Първоначално публикувани в ОВ L 231, 3.9.1994 г., и в приложение за ЕИП към него № 32 от същата дата, последно изменени с решение от 5 октомври 2006 г.

      (5)  Съобщение на Комисията относно продължаването на рамката на държавната помощ за корабостроене (ОВ C 260, 28.10.2006 г., стр. 7).

      (6)  ОВ L 172, 2.7.2002 г., стр. 1. Регламент, изменен с Регламент (ЕО) № 502/2004 (ОВ L 81, 19.3.2004 г., стр. 6), включен в Споразумението за ЕИП с Решения № 170/2002 и № 80/2004 на Съвместния комитет на ЕИП.


title: 2012/610/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на съвместното предприятие „Горивни клетки и водород“ за финансовата 2010 година

text:
               17.10.2012

               BG

               Официален вестник на Европейския съюз

               L 286/328

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на съвместното предприятие „Горивни клетки и водород“ за финансовата 2010 година
   (2012/610/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на съвместното предприятие „Горивни клетки и водород“ за финансовата 2010 година,

               —

               като взе предвид доклада на Сметната палата относно годишните отчети на съвместното предприятие „Горивни клетки и водород“ за финансовата 2010 година, придружен от отговорите на Съвместното предприятие (1),

               —

               като взе предвид препоръката на Съвета от 21 февруари 2012 г. (06086/2012 - C7-0050/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 521/2008 на Съвета от 30 май 2008 г. за създаване на съвместно предприятие „Горивни клетки и водород“ (3),

               —

               като взе предвид Регламент (ЕС) № 1183/2011 на Съвета от 14 ноември 2011 г. за изменение на Регламент (ЕО) № 521/2008 за създаване на съвместно предприятие „Горивни клетки и водород“ (4),

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0110/2012),

               1.

               Освобождава изпълнителния директор на съвместното предприятие „Горивни клетки и водород“ във връзка с изпълнението на бюджета на Съвместното предприятие за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на съвместното предприятие „Горивни клетки и водород“, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 368, 16.12.2011 г., стр. 40.

      (2)  ОВ L 248, 16.9.2002 г., стр. 1.

      (3)  ОВ L 153, 12.6.2008 г., стр. 1.

      (4)  ОВ L 302, 19.11.2011 г., стр. 3.

      (5)  ОВ L 357, 31.12.2002 г., стр. 72.
    ---documentbreak---

               17.10.2012

               BG

               Официален вестник на Европейския съюз

               L 286/329

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2012 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на съвместното предприятие „Горивни клетки и водород“ за финансовата 2010 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на съвместното предприятие „Горивни клетки и водород“ за финансовата 2010 година,

               —

               като взе предвид доклада на Сметната палата относно годишните отчети на съвместното предприятие „Горивни клетки и водород“ за финансовата 2010 година, придружен от отговорите на Съвместното предприятие (1),

               —

               като взе предвид препоръката на Съвета от 21 февруари 2012 г. (06086/2012 - C7-0050/2012)

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 521/2008 на Съвета от 30 май 2008 г. за създаване на съвместно предприятие „Горивни клетки и водород“ (3),

               —

               като взе предвид Регламент (ЕС) № 1183/2011 на Съвета от 14 ноември 2011 г. за изменение на Регламент (ЕО) № 521/2008 за създаване на съвместно предприятие „Горивни клетки и водород“ (4),

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на Комисията по бюджетен контрол (A7-0110/2012),

               А.

               като има предвид, че съвместното предприятие „Горивни клетки и водород“ („Съвместното предприятие“) е създадено през май 2008 г. за период до 31 декември 2017 г. с цел да се насочи вниманието към разработката на пазарни приложения, като по този начин се улеснят допълнителните промишлени усилия за бързо внедряване на технологиите на базата на горивни клетки и водород;

               Б.

               като има предвид, че Съвместното предприятие придоби финансова правосубектност едва през ноември 2010 г.;

               В.

               като има предвид декларацията на Сметната палата, че е получила достатъчна увереност, че годишните отчети на Съвместното предприятие за финансовата 2010 година са надеждни и че свързаните с тях операции са законосъобразни и редовни;

               Г.

               като има предвид, че учредители на Съвместното предприятие са Съюзът, представляван от Комисията, и Промишлената група на европейската съвместна технологична инициатива за „Горивни клетки и водород“ (Промишлена група);

               Д.

               като има предвид, че максималната вноска на Съюза за Съвместното предприятие за целия период е в размер на 470 000 000 EUR, платима от бюджета на Седмата рамкова програма за научноизследователска дейност;

               Е.

               като има предвид, че бюджетът на Съвместното предприятие за финансовата 2010 година е в размер на 97 400 000 EUR,

      Бюджетно и финансово управление

               1.

               Въз основа на окончателните годишни отчети на Съвместното предприятие за финансовата 2010 година отбелязва, че неговият бюджет е управляван от генерална дирекция на Комисията „Научни изследвания и иновации“ от 1 януари 2010 г. до 14 ноември 2010 г.; отбелязва, че Съвместното предприятие придоби правосубектност на 15 ноември 2010 г.

               2.

               Въз основа на окончателните годишни отчети отбелязва, че през 2010 г. Съвместното предприятие е предприело две изменения на бюджета; потвърждава по-специално, че:

                           —

                           първото изменение на бюджета е насочено към преструктуриране на редовете за разходи в съответствие с потребностите на Съвместното предприятие и към преразпределяне на приходите, като се има предвид късно придобитата през 2010 г. правосубектност на Съвместното предприятие,

                           —

                           с второто изменение на бюджета са слети два бюджетни реда за приходи по искане на Комисията.

               3.

               Въз основа на окончателните годишни отчети констатира, че през 2010 г. изпълнителният директор е разрешил три бюджетни трансфера, представляващи общо 0,11 % от бюджетните кредити за плащания за 2010 г.

               4.

               Въз основа на окончателните годишни отчети отбелязва, че за 2010 г. по отношение на бюджетните кредити за поети задължения Съвместното предприятие е постигнало процент на изпълнение на бюджета от 99,01 %, а по отношение на бюджетните кредити за плащания — 88,7 %; отбелязва по-конкретно:

                           —

                           ниската степен на изпълнение на бюджетните кредити за поети задължения и плащания за персонала, а именно съответно 19,14 % и 13,63 %, което се дължи основно на изоставане в набирането на персонал,

                           —

                           ниската степен на изпълнение на бюджетните кредити за инфраструктура, а именно 15,39 %, което се дължи на късно придобитата правосубектност на Съвместното предприятие;

                     изисква от Съвместното предприятие да обясни на органа по освобождаване от отговорност изоставането в набирането на персонал; освен това настоятелно призовава Съвместното предприятие да информира органа по освобождаване от отговорност за приетите и приложени корективни мерки, чрез които да се постигне по-голяма степен на изпълнение на неговия бюджет както по отношение на бюджетните кредити за поети задължения, така и по отношение на бюджетните кредити за плащания.

               5.

               Отбелязва, че всички оперативни плащания към бенефициерите за 2010 г. са изпълнени през последните шест седмици на 2010 г.

      Системи за вътрешен контрол

               6.

               Призовава Съвместното предприятие, и по-специално неговия счетоводител, да формализира и завери основните работни процеси в съответствие с изискванията на неговите финансови правила.

               7.

               Отбелязва констатацията на Сметната палата, че, предвид неговата големина и мисия, Съвместното предприятие разполага с подходящо ниво на управление и практики в областта на информационните технологии; подчертава обаче, че закъснява формализирането на политиките и процедурите в стратегическото планиране в областта на информационните технологии, класификацията на данните в съответствие с изискванията за поверителност и цялост, плана за непрекъснатост на работата и плана за възстановяване при бедствия; призовава Съвместното предприятие да коригира това положение и да предостави на органа по освобождаване от отговорност актуализиран доклад по въпроса.

               8.

               Отново посочва, че Съвместното предприятие е създадено през май 2008 г., но започна да работи самостоятелно през ноември 2010 г.; изразява загриженост, че методологията за оценяване на апортните вноски в съответствие с неговите финансови правила и въз основа на правилата за участие в Седмата рамкова програма все още не е разработена; отбелязва от отговора на Съвместното предприятие на вниманието на Сметната палата, че е изготвило проект на методология през второто тримесечие на 2011 г. и го е предало на управителния съвет за одобрение през ноември 2011 г.; призовава Съвместното предприятие да информира органа по освобождаване от отговорност относно развитието във връзка с приемането и прилагането на методологията.

      Вътрешен одит

               9.

               Отбелязва, че финансовите правила на Съвместното предприятие все още не са изменени, така че да включат разпоредба относно правомощията на вътрешния одитор на Комисията във връзка с общия бюджет като цяло.

               10.

               Отбелязва при все това, че Комисията и Съвместното предприятие са взели мерки, за да гарантират ясното дефиниране на съответните оперативни роли на службата за вътрешен одит на Комисията и функцията за вътрешен одит на Съвместното предприятие.

      Покана за представяне на предложения и управление на проекти

               11.

               Въз основа на годишния отчет за дейността на Съвместното предприятие отбеляза, че през 2009 г. Съвместното предприятие е финализирало процеса за подбор във връзка с поканата за предложения за 2009 г., като е подписало споразумение за безвъзмездна помощ за 28 проекта, и че първите плащания, за всички проектни консорциуми с изключение на един, са изпълнени в края на 2010 г.

               12.

               Въз основа на годишния отчет за дейността констатира, че поканата за представяне на предложения за 2010 г. е публикувана на 18 юни 2010 г. и че финансовото участие на Съвместното предприятие в поканата е 89 100 000 EUR; отбелязва, че в рамките на определения срок са внесени 71 предложения, 43 от които са над праговете за оценка, и че преговорите за сключване на договори са проведени през 2011 г.

               13.

               Изисква от Съвместното предприятие да предостави на органа по освобождаване от отговорност:

                           —

                           актуален доклад за текущото положение във връзка с плащанията и предварителните резултати по проектите, за които са отправени покани за представяне на предложения през 2009 г.,

                           —

                           актуален доклад за текущото положение във връзка с възлагането на договори и плащанията по проектите, за които са отправени покани за предложения през 2010 г.

               14.

               Потвърждава, че оценката на поканата за представяне на предложения за 2010 г. е извършена от 32 независими експерти и председател и че двама независими наблюдатели са проследили, че процедурата за оценка е приложена по справедлив, безпристрастен и поверителен начин; призовава Съвместното предприятие да информира органа по освобождаване от отговорност за механизмите за проверка, които прилага, за да гарантира пълна независимост на експертите и наблюдателите и по този начин да намали риска от конфликт на интереси по време на оценката на подадените оферти.

      Липса на приемно споразумение

               15.

               Отново заявява, че Съвместното предприятие следва бързо да сключи приемно споразумение с Белгия относно помещенията за служебно ползване, привилегиите и имунитетите, както и другите видове подпомагане, което се предоставя от Белгия на Съвместното предприятие съгласно учредителния Регламент (ЕО) № 521/2008.

      Забележки от хоризонтален характер относно съвместните предприятия

               16.

               Подчертава, че до момента Комисията е създала седем съвместни предприятия по силата на член 187 от Договора за функционирането на Европейския съюз; отбелязва, че шест съвместни предприятия (съвместно предприятие за изпълнение на Съвместната технологична инициатива за иновативни лекарства, ARTEMIS, ENIAC, „Чисто небе“, „Горивни клетки и водород“ и съвместно предприятие за „ITER“ и развитието на термоядрената енергия) са в областта на научните изследвания под надзора на генералните дирекции на Комисията „Научни изследвания и иновации“ и „Информационно общество и медии“, а задачата на едно от предприятията е разработване на новата система за управление на въздушното движение (SESAR) в областта на транспорта, като неговата дейност е под надзора на Генерална дирекция „Мобилност и транспорт“.

               17.

               Отбелязва, че индикативният общ размер на средствата, необходими за съвместните предприятия за периода на съществуването им, възлиза на 21 793 000 000 EUR.

               18.

               Отбелязва, че общият размер на вноската на Съюза, необходима за съвместните предприятия за периода на съществуването им, възлиза на 11 489 000 000 EUR.

               19.

               Отбелязва, че за финансовата 2010 година общата вноска на Съюза в бюджета на съвместните предприятия възлиза на 505 000 000 EUR.

               20.

               Призовава Европейската комисия да представя ежегодно на органа по освобождаване от отговорност консолидирана информация относно предоставеното от общия бюджет на Съюза общо годишно финансиране за всяко съвместно предприятие, за да се гарантира прозрачност и яснота относно усвояването на финансовите средства на Съюза и да се възстанови доверието сред европейските данъкоплатци.

               21.

               Приветства инициативата на ARTEMIS да включи в своя годишен отчет за дейността информация относно мониторинга и прегледа на текущите си проекти; счита, че и другите съвместни предприятия следва да установят тази практика.

               22.

               Припомня, че съвместните предприятия са публично-частни партньорства, поради което публичните и частните интереси се преплитат; счита, че при тези обстоятелства вероятността за възникване на конфликти на интереси не следва да бъде отхвърлена, а да се вземат подходящи мерки в тази връзка; затова призовава съвместните предприятия да информират органа по освобождаване от отговорност относно механизмите за проверка, които се прилагат в съответните им структури, за да се осигурява добро управление и да се предотвратяват конфликти на интереси.

               23.

               Отбелязва, че с изключение на съвместното предприятие за „ITER“ и развитието на термоядрената енергия, съвместните предприятия са относително малки структури, които са географски обособени; поради това счита, че те следва да обединяват своите ресурси, когато това е възможно.

               24.

               Призовава Сметната палата да предостави на органа по освобождаване от отговорност информация за действията, предприети във връзка с коментарите, които тя е направила за всяко от съвместните предприятия в съответния доклад относно годишните отчети за финансовата 2011 година.

               25.

               Призовава Сметната палата да представи на Парламента в разумен срок специален доклад относно добавената стойност от създаването на съвместните предприятия за ефективното осъществяване на програмите за научни изследвания, технологично развитие и демонстрационни дейности на Съюза; отбелязва също така, че същият доклад следва да включи оценка на ефективността от създаването на съвместните предприятия.

      (1)  ОВ C 368, 16.12.2011 г., стр. 40.

      (2)  ОВ L 248, 16.9.2002 г., стр. 1.

      (3)  ОВ L 153, 12.6.2008 г., стр. 1.

      (4)  ОВ L 302, 19.11.2011 г., стр. 3.

      (5)  ОВ L 357, 31.12.2002 г., стр. 72.


title: Решение на Съвета от 17 май 1999 година относно сключването на Споразумение с Република Исландия и Кралство Норвегия относно присъединяването на тези две държави към процеса на изпълнение, прилагане и развитие на достиженията на правото от Шенген

text:
Важна правна забележка

|

31999D0439

Официален вестник n° L 176 , 10/07/1999 стр. 0035 - 0035 специално чешко издание глава 11 том 32 стр. 3  - 3 специално испанско издание глава 11 том 32 стр. 3  - 3 специално унгарско издание глава 11 том 32 стр. 3  - 3 специално литвийско издание глава 11 том 32 стр. 3  - 3 LV.ES глава 11 том 32 стр. 3  - 3 MT.ES глава 11 том 32 стр. 3  - 3 PL.ES глава 11 том 32 стр. 3  - 3 SK.ES глава 11 том 32 стр. 3  - 3 специално словенско издание глава 11 том 32 стр. 3  - 3

		19990517Решение на Съветаот 17 май 1999 годинаотносно сключването на Споразумение с Република Исландия и Кралство Норвегия относно присъединяването на тези две държави към процеса на изпълнение, прилагане и развитие на достиженията на правото от Шенген(1999/439/ЕО)СЪВЕТЪТ НА ЕВРОПЕЙСКИ СЪЮЗ,като взе предвид член 6, параграф 1 от Протокола, приложен чрез Договора от Амстердам към Договора за Европейския съюз и към Договора за създаване на Европейската общност, включващ Шенгенското споразумение в рамките на Европейския съюз,РЕШИ:Член единственОдобрява Споразумението с Република Исландия и Кралство Норвегия за асоцииране на тези две държави към изпълнението, приложението и развитието на Шенгенското споразумение, включително неговите приложения, заключителния му акт, декларациите и приложените към него разменени писма.Текстовете на актовете, посочени в първата алинея, са приложени към настоящото решение.Съставено в Брюксел на 17 май 1999 година.За СъветаПредседателJ. Fischer--------------------------------------------------


title: Решение на Комисията от 23 юли 1999 година за сключване на две споразумения за сътрудничество между Европейската общност за атомна енергия и Кабинета на министрите на Украйна в областта на ядрената безопасност и в областта на контролирания ядрен синтез (нотифицирано под номер C(1999) 2405)

text:
Важна правна забележка

|

32002D0924

Официален вестник n° L 322 , 27/11/2002 стр. 0032 - 0046 специално чешко издание глава 11 том 44 стр. 73  - 73 специално испанско издание глава 11 том 44 стр. 73  - 73 специално унгарско издание глава 11 том 44 стр. 73  - 73 специално литвийско издание глава 11 том 44 стр. 73  - 73 LV.ES глава 11 том 44 стр. 73  - 73 MT.ES глава 11 том 44 стр. 73  - 73 PL.ES глава 11 том 44 стр. 73  - 73 SK.ES глава 11 том 44 стр. 73  - 73 специално словенско издание глава 11 том 44 стр. 73  - 73

		19990723Решение на Комисиятаот 23 юли 1999 годиназа сключване на две споразумения за сътрудничество между Европейската общност за атомна енергия и Кабинета на министрите на Украйна в областта на ядрената безопасност и в областта на контролирания ядрен синтез(нотифицирано под номер C(1999) 2405)(2002/924/Евратом)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност за атомна енергия, и по-специално член 101, втори параграф от него,като взе предвид одобрението на Съвета,като има предвид, че двете споразумения между Европейската общност за атомна енергия и Кабинета на министрите на Украйна в областта на ядрената безопасност и в областта на контролирания ядрен синтез следва да бъдат сключени,РЕШИ:Член единственДвете споразумения между Европейската общност за атомна енергия и Кабинета на министрите на Украйна в областта на ядрената безопасност и в областта на контролирания ядрен синтез с настоящото се сключват от името на Европейската общност за атомна енергия.Текстовете на двете споразумения са приложени към настоящото решение.Съставено в Брюксел на 23 юли 1999 година.За КомисиятаHans Van Den BroekЧлен на Комисията--------------------------------------------------